b'\n_START_ARTICLE_\nTampereen Ilveksen SM-liigakausi 2013\xe2\x80\x932014\n_START_SECTION_\nEdellinen kausi\n_START_PARAGRAPH_\nIlveksen edellisell\xc3\xa4 SM-liigakaudella joukkue sijoittui runkosarjan viimeiseksi. Karsinnoissa joukkue s\xc3\xa4ilytti paikkansa liigassa kukistamalla Jukurit voitoin 4-1. Ilves paransi kaudella tulostaan 179 000 eurolla, mutta se j\xc3\xa4i 271 393 euroa miinukselle.\n_START_SECTION_\nKausi 2013-2014\n_START_PARAGRAPH_\nIlves aloitti kauden 2013-2014 voittamalla Tapparan 13. syyskuuta pelatussa paikallisottelussa numeroin 3-2. Ottelun ratkaisi Antti H\xc3\xb6lli, joka teki uransa ensimm\xc3\xa4isen liigamaalin. Lis\xc3\xa4ksi ottelun aikana loukkaantui per\xc3\xa4ti kolme Ilves-puolustajaa, joista kaksi Ville Niemisen taklauksen seurauksena. Nieminen sai Atte Pentik\xc3\xa4iseen kohdistuneesta taklauksesta kahden ottelun pelikiellon. Pentik\xc3\xa4inen palasi Ilveksen kokoonpanoon 25.9.2013 Bluesia vastaan. Ilves pelasi uudestaan heti seuraavana p\xc3\xa4iv\xc3\xa4n\xc3\xa4 HPK:ta vastaan ja h\xc3\xa4visi ottelun jatkoajan j\xc3\xa4lkeen 1-2._NEWLINE_Ville Kolppanen torjui Ilvekselle kauden ensimm\xc3\xa4isen nollapelin 25. syyskuuta Bluesia vastaan. H\xc3\xa4n torjui ottelussa 26 kertaa. Se oli my\xc3\xb6s Kolppasen uran ensimm\xc3\xa4inen nollapeli. Syyskuun j\xc3\xa4lkeen Ilveksell\xc3\xa4 oli jo 15 pistett\xc3\xa4, mik\xc3\xa4 oli yli puolet paremmin kuin edellisell\xc3\xa4 kaudella._NEWLINE_14. lokakuuta ilmoitettiin, ett\xc3\xa4 Ilveksen myynti\xc3\xa4 koskeva esisopimus on purettu. Purku tapahtui Ilveksen hallituksen otettua yhteyden Ilvest\xc3\xa4 myym\xc3\xa4ss\xc3\xa4 olleeseen Vincent Manngardiin. Ilves perusti tapahtuman j\xc3\xa4lkeen strategiaryhm\xc3\xa4n, johon kuuluu seuran muun muassa seuran entiset pelaajat Jyrki Lumme, Vesa Toskala ja Lasse Oksanen. Seuraavana p\xc3\xa4iv\xc3\xa4n\xc3\xa4 Sj\xc3\xb6blom tapasi Ilveksen hallituksen j\xc3\xa4senen Mika Ollilan ja keskusteli h\xc3\xa4nen kanssaan tapahtumasta. 15. lokakuuta pelatussa ottelussa Ilveksen kannattajat osoittivat tukensa Sj\xc3\xb6blomille \xc3\xa4\xc3\xa4nekk\xc3\xa4\xc3\xa4ll\xc3\xa4 kannatuksella. Fanit ilmaisivat mielt\xc3\xa4\xc3\xa4n my\xc3\xb6s Ilves-JYP -peliss\xc3\xa4 katsomoon levitetyll\xc3\xa4 lakanalla, jossa luki teksti "Totuus julki ja erotkaa". Samalla tekstill\xc3\xa4 varustettu lakana, joka oli viety Ilveksen toimiston parkkipaikalle ja sen eteen oli asetettu hautakynttil\xc3\xb6it\xc3\xa4. 2. marraskuuta ennen Ilves-Jokerit -ottelua 50 Ilves-fanin joukko matkasi k\xc3\xa4vellen kahden kilometrin matkan Kalevasta Hakamets\xc3\xa4\xc3\xa4n laulaen ja huutaen samalla._NEWLINE_Lokakuun lopulla Ilves nimitti jo kaksi kertaa valmentajana joukkueesta potkut saaneen Juha Pajuojan urheilutoimenjohtajaksi. 12. marraskuuta ilmoitettiin, ett\xc3\xa4 Ryan Flynn ei jatka Ilveksess\xc3\xa4. H\xc3\xa4n ehti pelata joukkueessa 13 ottelua ja sy\xc3\xb6tti niiss\xc3\xa4 yhden maalin._NEWLINE_20. marraskuuta julkaistun uutisen mukaan Ilves-Hockeyn edellisen tilikauden tappio oli 271 393 euroa, joka on 179 345 edellist\xc3\xa4 kautta pienempi. Seuraavana p\xc3\xa4iv\xc3\xa4n\xc3\xa4 Ilveksen p\xc3\xa4\xc3\xa4yhteisty\xc3\xb6kumppaniksi nimettiin Emso-Rakennus OY. Joulukuussa Ilves valitsi tammikuun tasauskierrokselle vastustajakseen HPK:n. Ilves vuokrasi seuraavana p\xc3\xa4iv\xc3\xa4n\xc3\xa4 loukkaantuneelle Juha J\xc3\xa4rvenp\xc3\xa4\xc3\xa4lle Jokereista tuuraajaksi Joonas Korpisalon. Ilves vuokrasi my\xc3\xb6hemmin vuorostaan Jokereille puolustaja Niko Peltolan. My\xc3\xb6hemmin Peltolan ilmoitettiin siirtyv\xc3\xa4n kokonaan Jokereihin sek\xc3\xa4 Korpisalon jatkavan loppukauden Ilveksess\xc3\xa4 ja Aleksi Mustosen siirtyv\xc3\xa4n Ilvekseen._NEWLINE_Tammikuussa Ilves purki sopimuksen pitk\xc3\xa4\xc3\xa4n pelaamatta olleen Daniel Corson kanssa tammikuussa. Corso pelasi Ilveksess\xc3\xa4 viimeisen kerran marraskuussa. Nuorten maailmanmestaruuden voittanut Aleksi Mustonen siirtyi Ilvekseen 12. tammikuuta._NEWLINE_27. tammikuuta 2014 puolustajat Tommi Kivist\xc3\xb6 ja Konsta M\xc3\xa4kinen tekiv\xc3\xa4t jatkosopimukset Ilveksen kanssa. M\xc3\xa4kisen sopimus oli kaksivuotinen ja Kivist\xc3\xb6n vuoden mittainen. Seuraavana p\xc3\xa4iv\xc3\xa4n\xc3\xa4 ilmoitettiin amerikkalaisen hy\xc3\xb6kk\xc3\xa4\xc3\xa4j\xc3\xa4n Niko Dimitrakosin siirtyv\xc3\xa4n Ilvekseen koeajalle. Dimitrakos on pelannut 158 NHL-ottelua._NEWLINE_Helmikuussa Jussi Pesonen pelasi lainalla muutaman ottelun KalPassa. Ilveksen sairastuvalla oli helmikuussa my\xc3\xb6s tungosta, kun loukkaantuneiden joukossa olivat muun muassa joukkueen sill\xc3\xa4 hetkell\xc3\xa4 eniten maaleja tehnyt Sami Sandell sek\xc3\xa4 koko liigan pistep\xc3\xb6rssi\xc3\xa4 johtanut Michael Ker\xc3\xa4nen. My\xc3\xb6hemmin helmikuussa Pelicansin Miikka M\xc3\xa4nnikk\xc3\xb6 liittyi seuraan loppukauden ajaksi. My\xc3\xb6s Dimitrakosin kanssa tehtiin koeajan j\xc3\xa4lkeen loppukauden mittainen sopimus. Helmikuun puoliv\xc3\xa4liss\xc3\xa4 Ilves lainasi maalivahti Juha J\xc3\xa4rvenp\xc3\xa4\xc3\xa4n loppukaudeksi Mestis-seura KooKoohon. _NEWLINE_Kauden lopuksi Ilves j\xc3\xa4i pudotuspelejen ulkopuolelle oltuaan kauden 60 ottelussa 59 pelin ajan pudotuspeliviivan yl\xc3\xa4puolella. Ilves sai runkosarjasta 84 pistett\xc3\xa4, mik\xc3\xa4 on suurin pistem\xc3\xa4\xc3\xa4r\xc3\xa4, jolla SM-liigassa on j\xc3\xa4\xc3\xa4ty ulos pudotuspeleist\xc3\xa4. Michael Ker\xc3\xa4nen oli kauden p\xc3\xa4\xc3\xa4tteeksi pistep\xc3\xb6rssiss\xc3\xa4 jaetulla k\xc3\xa4rkipaikalla Lukon Ville Vahalahden kanssa, mutta t\xc3\xa4m\xc3\xa4 oli tehnyt enemm\xc3\xa4n maaleja ja nimitettiin sen vuoksi voittajaksi. Ker\xc3\xa4nen kuitenkin valittiin runkosarjan arvokkaimmaksi pelaajaksi ja h\xc3\xa4nelle annettiin my\xc3\xb6s Kultainen kyp\xc3\xa4r\xc3\xa4. Ilveksen pelaajista Ville Kolppanen, Tommi Kivist\xc3\xb6 ja Michael Ker\xc3\xa4nen valittiin pelaamaan Leijonien ensimm\xc3\xa4isess\xc3\xa4 MM-leiriryhm\xc3\xa4ss\xc3\xa4. Ulkomaalaisista maajoukkueessa pelasi Roberts Jekimovs Latvian paidassa.'